- Vi vil gerne have et tjekpoint for enderne af Jomfru Ane Gade i stedet for kontrol ved de enkelte restaurationer. Sådan lød beskeden fra ejeren af Zwei Grosse Bier Bar, Henrik Foget Jensen, ved pressemødet fredag formiddag om corona-situationen i Aalborg Kommune. - På den måde kan vi undgå at blande dem med gyldig coronapas med dem, der eventuelt er smittede, siger han. I øjeblikket er der kontrol ved de enkelte restaurationer, men når gæsterne kommer ud på gaden, bliver de i mylderet af feststemte unge blandet med andre, der ikke har været tjekket. - Det svarer lidt til, hvis man ved en fodboldkamp krævede coronapas på de første syv rækker, men ikke på de øverste rækker. Så kan de jo smitte hinanden i pausen, lød det fra Henrik Foget Jensen. Politiet positive over for forslaget Umiddelbart et rigtig godt forslag, lyder det fra politiet. - Men vi bliver nødt til at være sikre på, der er lovgrundlag for det. Vi er i gang med at undersøge det, siger vicepolitiinspektør Henrik Skals. - Det er jo et område med offentlig adgang, så vi skal være helt sikre på, der er lovmedhold til at at kontrollere folk på den måde, lød det fra Henrik Skals ved pressemødet. Indtil en ny ordning kan indføres, gælder de nuværende regler dog fortsat, og politiet vil intensivere overvågningen af, at restaurationerne overholder kravet om blandt andet at kontrollere gæsternes coronapas, før de bliver lukket ind.  Og politiet er også klar til at lukke restaurationer, hvis det viser sig nødvendigt, lyder det fra Henrik Skals. Kommunen: Test før fest Direktøren for sundhedsberedskabet i Aalborg Kommune, Jan Nielsen, gjorde på pressemødet en dyd ud af ikke at pege fingre af de unge. - De unge opfører sig ansvarligt, og vi skal skal ikke tage muligheden for at feste fra dem. Det er en del af det at være ung, sagde han. Men sundhedsdirektøren gjorde opmærksom på, at den alvorlige situation kræver ekstra meget også af de unge. - Test før fest, lyder opfordringen fra kommunen til både de unge og alle andre nordjyder. Se optagelse af hele pressemødet her: Det første minut af videoen har, på grund af en teknisk fejl, en overstyring af lyden, der ikke kan rettes. Men efter cirka et minut bliver lyden normal.

Referat:
Restauratørene i Aalborg vil gerne have fælles kontrol af coroanapas ved enderne af Jomfru Ane Gade. Nordjyllands Politi er i øjeblikket ved at undersøge, om der er lovmæssig mulighed for at gøre det.